KOMISIJOS ATASKAITA EUROPOS PARLAMENTUI IR TARYBAI Europos Sąjungos solidarumo fondo 2013 m. metinė ataskaita /* COM/2015/0118 final */





TURINYS 1........... Įvadas. 3 2........... Nagrinėjamos 2012 m. paraiškos. 4 3........... 2013 m. gautos naujos paraiškos. 5 4........... Finansavimas. 8 5........... Stebėsena. 9 6........... Paramos teikimo pabaiga. 10 7........... Pasiūlymas iš dalies pakeisti Tarybos reglamentą (EB) Nr. 2012/2002, įsteigiantį Europos Sąjungos solidarumo fondą, ir išvados. 11 1. Įvadas 2002 m. lapkričio 11 d. Tarybos reglamente (EB) Nr. 2012/2002, įsteigiančiame Europos Sąjungos solidarumo fondą (toliau – reglamentas), nustatyta, kad Europos Parlamentui ir Tarybai turi būti pateikiama praėjusių metų fondo veiklos ataskaita. Dabartinėje ataskaitoje pateikiama informacija apie Europos Sąjungos solidarumo fondo (toliau – ESSF) veiklą 2013 m.: nagrinėjamų ir naujų paraiškų administravimą bei įgyvendinimo ataskaitų vertinimą, siekiant pasirengti paramos teikimo pabaigai. Joje taip pat svarstomas tais metais pateiktas pasiūlymas iš dalies pakeisti reglamentą[1]. 2013 m. Komisija gavo aštuonias naujas paraiškas ESSF paramai gauti. Pagal paraiškų skaičių tai vidutiniai metai. Keturios paraiškos pateiktos sausio mėn., o dar keturios paraiškos gautos liepos ir rugpjūčio mėn. Trys iš šių paraiškų pateiktos dėl potvynių Slovėnijoje, Austrijoje ir Kroatijoje 2012 m. spalio–lapkričio mėn. Iš Vokietijos, Austrijos, Čekijos ir Vengrijos gautos paraiškos dėl 2013 m. gegužės–birželio mėn. kilusių didelių potvynių. Iš Portugalijos gauta paraiška dėl purvo ir žemės nuošliaužų Madeiros saloje 2013 m. sausio mėn. Komisija patvirtino visas šias paraiškas, išskyrus Portugalijos ir Vengrijos paraiškas, ir pasiūlė mobilizuoti ESSF lėšas. Komisija taip pat baigė vertinti 2012 m. Rumunijos paraišką dėl sausros ir gaisrų ir šiuo atveju taip pat pasiūlė mobilizuoti fondo lėšas. Finansiniu požiūriu 2013 m. Komisija iš viso patvirtino 415,127 mln. EUR ESSF paramos; išsami informacija pateikiama 4 skyriuje „Finansavimas“. Galėjo būti išmokėta iš viso 14,321 mln. EUR paramos, konkrečiai dėl 2012 m. potvynių Slovėnijoje ir Austrijoje. 1–3 prieduose pateikiamos 2013 m. taikomos ribos fondo lėšoms mobilizuoti, gautų paraiškų santrauka ir išsamus nuo 2002 m. išnagrinėtų paraiškų sąrašas. 2. Nagrinėjamos 2012 m. paraiškos Rumunija (sausra ir gaisrai) 2012 m. vasarą didelė Rumunijos teritorija nukentėjo dėl labai mažo kritulių kiekio ir pasikartojančių ypač didelių karščių bangų, lėmusių sausrą ir didelius pasėlių nuostolius, daugybę miškų ir augalijos gaisrų, vandens trūkumą gyventojams ir susijusias vandens tiekimo ir hidroenergijos gamybos sistemų problemas. Vėliau 2012 m. lapkričio 2 d. Rumunija pateikė paraišką ESSF paramai gauti. Sausros atvejais reglamento nuostata, pagal kurią paraiškos turi būti pateiktos per 10 savaičių po atsiradusios pirmosios žalos, negali pagrįstai būti taikoma. Todėl Komisija taikė tuos pačius principus, kuriuos ji nustatė vertindama pirmą panašią ESSF paraišką, t. y. dėl 2008 m. sausros Kipre. Taigi 10 savaičių paraiškų teikimo laikotarpis turėtų būti skaičiuojamas nuo tos dienos, kai sausra pasiekia aukščiausią lygį. Rumunijoje kelis mėnesius beveik nelijo, laikėsi karščiai ir kilo daugybė gaisrų, dėl to kilo didžiulė sausra, nuo kurios nukentėjo maždaug 2,764 mln. hektarų žemės 35 iš 41 Rumunijos apskrityse, o jos padariniai kritinę ribą pasiekė 2012 m. rugpjūčio 25 d. prasidėjus masiniams augalijos ir miškų gaisrams. Todėl Komisija laikėsi nuomonės, kad 2012 m. rugpjūčio 25 d. turėtų būti laikoma didelės nelaimės pradžios data. Komisijai paraiška 2012 m. lapkričio 2 d. buvo pateikta laikantis nustatyto termino. Pradinėje paraiškoje Rumunijos valdžios institucijos bendrą tiesioginę žalą įvertino daugiau kaip 1,9 mlrd. EUR, o tai sudaro 263 proc. 2012 m. Rumunijai didelės nelaimės atveju taikomos ribos ESSF lėšoms mobilizuoti (735,487 mln. EUR, t. y. 0,6 proc. BNP, remiantis 2010 m. duomenimis). Tačiau į šią sumą įskaičiuota iki nustatytos pradžios datos atsiradusi žemės ūkio žala, kurios į bendrą žalos sumą įskaičiuoti negalima. Komisija paprašė Rumunijos peržiūrėti savo žalos vertinimą. Rumunijos pateikta patikslinta bendra nuostolių suma, atėmus kitas reikalavimų neatitinkančias netiesiogines išlaidas, siekė 806,7 mln. EUR. Daugiau kaip 99 proc. apskaičiuotos žalos buvo susiję su privačiu žemės ūkiu ir miškininkyste, kurie neatitinka reikalavimų ESSF paramai gauti, nes nėra įtraukti į reikalavimus atitinkančius gelbėjimo veiksmus pagal reglamento 3 straipsnio 2 dalį. Todėl pagal 3 straipsnio 2 dalį reikalavimus atitinkančių veiksmų išlaidos sudarė 2,476 mln. EUR (t. y. išlaidos, susijusios su gelbėjimo tarnybų, visų pirma gaisrininkų ir vandens vežėjų, veiksmais ir vandens tiekimo infrastruktūros atstatymo darbais). Kadangi parama iš ESSF negali viršyti visų reikalavimus atitinkančių veiksmų išlaidų, 2013 m. spalio 3 d. Komisija nusprendė siūlyti skirti 2,476 mln. EUR fondo paramą reikalavimus atitinkančių veiksmų išlaidoms padengti. Užbaigus biudžeto procedūrą Taryboje ir Europos Parlamente ir Komisijai su Rumunija sudarius įgyvendinimo susitarimą, ESSF parama buvo išmokėta 2014 m. kovo 10 d. 3. 2013 m. gautos naujos paraiškos Potvyniai Slovėnijoje, Austrijoje ir Kroatijoje (trys paraiškos) 2012 m. spalio mėn. pabaigoje ir lapkričio mėn. pradžioje dėl smarkių liūčių Pietryčių Europoje upės išsiliejo iš krantų ir užtvindė didesnes Savos, Kupos, Muros ir Dravos upių teritorijas Slovėnijoje ir Muros, Dravos ir Lavanto upių baseinus Austrijoje bei Kroatijos teritorijoje. Vėliau visos trys šalys pateikė paraiškas ESSF finansinei paramai gauti: Slovėnija pateikė paraišką dėl didelės nelaimės, o Kroatijos ir Austrijos paraiškos buvo pagrįstos vadinamąja „kaimyninės šalies“ nuostata, pagal kurią šalis, nukentėjusi dėl tos pačios nelaimės kaip ir kaimyninė šalis, kurioje įvyko didelė nelaimė, išimties tvarka gali gauti ESSF finansinę paramą. (1) Slovėnija. Paraiška gauta 2013 m. sausio 2 d., nepasibaigus 10 savaičių terminui po pirmosios žalos, kuri buvo užfiksuota 2012 m. spalio 28 d. Bendra tiesioginė žala buvo įvertinta 359,535 mln. EUR, visų pirma dėl didelės žalos žemės ūkio ir miškininkystės sektoriams, vietos kelių infrastruktūrai ir vandentakiams. Žala buvo padaryta daugiau kaip 2 500 namų, administracinių ir ekonominės veiklos objektų bei 10 mokyklų. Ši suma sudarė 1,008 proc. Slovėnijos BNP ir gerokai viršijo 2013 m. Slovėnijai didelės nelaimės atveju taikomą ribą ESSF lėšoms mobilizuoti (214,021 mln. EUR, t. y. 0,6 proc. BNP, remiantis 2011 m. duomenimis). Todėl 2013 m. balandžio 30 d. Komisija pasiūlė skirti 14,081 mln. EUR finansinę paramą. Užbaigus biudžeto procedūrą Taryboje ir Europos Parlamente ir Komisijai su Slovėnija sudarius įgyvendinimo susitarimą, finansinė parama buvo išmokėta 2013 m. lapkričio 19 d. (2) Austrija. Nors ir labai nedaug, Austrija taip pat nukentėjo nuo Slovėnijoje įvykusios nelaimės. Lavamiundo miestelis, įsikūręs prie pat Dravos (Drau) ir Lavanto upių santakos ties Austrijos siena su Slovėnija, buvo apsemtas: vanduo pakilo iki dviejų metrų ir padarė žalos viešiesiems pastatams, privatiems namams, įmonėms ir vietos infrastruktūrai. Paraiška pateikta 2013 m. sausio 11 d., nepasibaigus 10 savaičių terminui po pirmosios žalos, kuri buvo užfiksuota 2012 m. lapkričio 5 d. Atnaujinta informacija gauta 2013 m. vasario 28 d. Bendra tiesioginė nelaimės padaryta žala sudarė 9,6 mln. EUR. Ši suma sudarė tik nedidelę dalį didelės nelaimės atveju taikomos ribos ESSF lėšoms mobilizuoti (1,798 mlrd. EUR, t. y. 0,6 proc. Austrijos 2011 m. BNP). Tačiau atsižvelgdamos į tai, kad potvynis Lavamiunde kilo dėl tų pačių priežasčių kaip ir didelė nelaimė Slovėnijoje, Austrijos valdžios institucijos paraišką pateikė pagal vadinamąją „kaimyninės šalies“ nuostatą. Nepaisant nedidelės žalos, sudarančios tik 0,53 proc. ribos, ESSF lėšos galėjo būti mobilizuotos. 240 000 EUR fondo finansinė parama buvo išmokėta 2013 m. lapkričio 19 d. (3) Kroatija. Kroatija, kuri nelaimės metu pateko į ESSF taikymo sritį kaip šalis, kuri derasi dėl stojimo į ES, paraišką pateikė 2013 m. sausio 3 d., nepasibaigus 10 savaičių terminui po pirmosios žalos, kuri buvo užfiksuota 2012 m. spalio 26 d. Kroatija pranešė, kad padaryta žala svarbiai infrastruktūrai ir privačiam bei viešajam turtui 9 apskrityse; 4 iš jų nelaimė ypač stipriai paveikė vietos ekonomiką ir maždaug 795 000 gyventojų gyvenimo sąlygas. Ypač nukentėjo žemės ūkio ir miškininkystės sektoriai, pramonės ir komerciniai objektai, privatūs namai, pylimai, tiltai ir molai Kroatijos pajūryje. Buvo apsemta keli šimtai privačių namų, žmonės turėjo būti evakuoti. Likusiose 5 apskrityse dėl Hrvatske vode (Kroatijos vandenys) taikomų apsaugos nuo potvynių priemonių privatus turtas buvo apsaugotas. Kroatijos valdžios institucijos bendrą tiesioginę žalą įvertino daugiau kaip 11,463 mln. EUR. Kadangi ši suma aiškiai mažesnė už didelės nelaimės atveju taikomą ribą ESSF lėšoms mobilizuoti (259,805 mln. EUR, t. y. 0,6 proc. BNP, remiantis 2011 m. duomenimis), nelaimė neatitiko didelės stichinės nelaimės reikalavimų. Tačiau Kroatija, kaip ir Austrija, pritaikė „kaimyninės šalies“ nuostatą, o Komisija tam pritarė. 286 587 EUR fondo finansinė parama buvo išmokėta 2014 m. sausio 15 d. Potvyniai Vidurio Europoje (keturios paraiškos) 2013 m. gegužės ir birželio mėn. Vidurio Europoje susidariusios meteorologinės sąlygos labai priminė tas, kurios lėmė 2002 m. kilusius didžiausius pastarojo šimtmečio potvynius, o vėliau ir ESSF įsteigimą. Ir vėl Vokietija, Austrija ir Čekija nukentėjo nuo smarkių potvynių. Nors ir gerokai mažiau, Vengrija taip pat nukentėjo. Nepaisant to, kad potvynio lygis vietomis buvo aukštesnis, bendra žala, nors ir labai didelė, nesiekė 2002 m. padarytos žalos, visų pirma Austrijoje ir Čekijoje; viena to priežasčių – nuo 2002 m. pradėtos taikyti veiksmingos apsaugos nuo potvynių ir rizikos kontrolės priemonės. Vėliau Vokietija pateikė paraišką ESSF finansinei paramai gauti pagal didelės nelaimės kriterijus, o Austrijos ir Čekijos paraiškos buvo pagrįstos vadinamąja „kaimyninės šalies“ nuostata. Vengrija pateikė paraišką pagal „ypatingos regioninės nelaimės“ kriterijus. (1) Vokietija. Paraiška gauta 2013 m. liepos 24 d., nepasibaigus 10 savaičių terminui po pirmosios žalos, kuri buvo užfiksuota 2013 m. gegužės 18 d. Dideles Vokietijos teritorijas siaubė ypatingai smarkios liūtys, o daugelio upių vandens lygis pasiekė naują visų laikų aukščiausią ribą. Potvyniai buvo kur kas platesnio masto ir smarkesni nei 2002 m. rugpjūčio mėn. potvyniai ir rekordiniai 1954 m. liepos mėn. vasaros potvyniai. Iš viso nuo potvynių tiesiogiai nukentėjo dvylika Vokietijos žemių, aštuoni žmonės žuvo, o mažiausiai 128 buvo sužeisti. Daugiau kaip 100 000 žmonių evakuota iš potvynių apsemtų teritorijų; iš viso nelaimė padarė žalos beveik 600 000 žmonių. 32 000 namų buvo apgadinti arba visiškai sugriauti, pranešta apie didžiulę žalą viešajai infrastruktūrai. Vokietijos valdžios institucijos bendrą tiesioginę žalą įvertino daugiau kaip 8,153 mlrd. EUR. Kadangi ši suma gerokai viršijo 2013 m. Vokietijai taikomą ribą ESSF lėšoms mobilizuoti (3,679 mlrd. EUR, t. y. 3 mlrd. EUR 2002 m. kainomis), nelaimė atitiko didelės stichinės nelaimės reikalavimus. 2013 m. spalio 3 d. Komisija pasiūlė skirti 360,454 mln. EUR finansinę paramą. Atitinkamą taisomąjį biudžetą (taip pat apimantį toliau aprašytus Austrijos ir Čekijos atvejus) Taryba ir Europos Parlamentas patvirtino 2013 m. lapkričio 20 d., tačiau jame numatyta, kad didžioji būtinų asignavimų dalis bus skirta tik 2014 m. Taigi ESSF parama buvo išmokėta 2014 m. kovo 19 d., Komisijai su Vokietija sudarius įgyvendinimo susitarimą. (2) Austrija. Komisija gavo paraišką 2013 m. rugpjūčio 6 d., nepasibaigus 10 savaičių terminui po pirmosios žalos, kuri buvo užfiksuota 2013 m. gegužės 30 d. Nuo potvynių nukentėjo septynios iš devynių Austrijos žemių, ypač Forarlbergas, Tirolis, Zalcburgas, Žemutinė ir Aukštutinė Austrija, kur gyvena apie 4,6 mln. gyventojų. Kai kurių upių (Zalacho, Zalcacho, Ino ir aukštutinio Dunojaus) baseinuose potvynio lygis pasiekė aukščiausią ribą per pastaruosius 500 metų. Tai padarė didžiulės žalos infrastruktūrai, ypač apsaugos infrastruktūrai palei upes, transporto ir vandens bei nuotekų sektorių infrastruktūrai. Apgadinti arba sugriauti privatūs namai ir turtas, dėl potvynio, užliejusio daugiau kaip 22 000 hektarų žemės ūkio paskirties žemės, prarastas derlius. Daugiau kaip 300 įmonių, įskaitant kelias labai svarbaus turizmo sektoriaus įmones, patyrė tiesioginę žalą. Bendra tiesioginė žala įvertinta 866,462 mln. EUR, o tai sudaro 48 proc. didelės nelaimės atveju taikomos ribos (1,798 mlrd. EUR, t. y. 0,6 proc. Austrijos BNP), todėl nelaimė neatitinka didelės nelaimės reikalavimų. Kadangi didelę nelaimę Vokietijoje sukėlė tos pačios oro sąlygos, Austrijos paraiška buvo priimta pagal reglamento „kaimyninės šalies“ nuostatą. 2013 m. spalio 3 d. Komisija nusprendė siūlyti skirti Austrijai 21,662 mln. EUR finansinę paramą. Fondo finansinė parama buvo išmokėta 2014 m. vasario 14 d. (3) Čekija. Komisija gavo paraišką 2013 m. rugpjūčio 8 d., nepasibaigus 10 savaičių terminui po pirmosios žalos, kuri buvo užfiksuota 2013 m. birželio 2 d. Smarkios liūtys sukėlė per 50 metų didžiausius potvynius, ypač Berounkos, Vltavos ir Elbės baseinuose, padarė daug žalos, visų pirma Pietų Bohemijos, Pilzeno, Centrinės Bohemijos, Hradec Kralovės, Libereco, Ūsčio regionuose ir Prahos mieste (t. y. maždaug 54 proc. Čekijos teritorijos), ir turėjo tiesioginį poveikį daugiau kaip trečdaliui Čekijos gyventojų. 15 žmonių žuvo, 23 000 buvo evakuoti. Potvyniai apgadino arba sunaikino daug transporto infrastruktūros (geležinkelių, kelių, tiltų ir t. t.), telekomunikacijų tinklų, vandens tiekimo ir nuotekų sistemų, elektros ir dujų tinklų. Apgadinta daugiau kaip 7 000 privačių namų. Be to, daug žalos padaryta sveikatos priežiūros ir socialinėms tarnyboms, įmonėms, žemės ūkio ir miškininkystės sektoriams. Bendra tiesioginė žala įvertinta 637,131 mln. EUR. Ši suma sudarė 73 proc. taikomos ribos (871,618 mln. EUR, t. y. 0,6 proc. Čekijos BNP), todėl nelaimė neatitinka didelės nelaimės reikalavimų. Tačiau, kaip ir Austrijos atveju, potvynis Čekijoje kilo dėl tų pačių meteorologinių sąlygų, kaip ir didelė nelaimė Vokietijoje. Todėl paraiška grindžiama vadinamąja „kaimyninės šalies“ nuostata. 2013 m. spalio 3 d. Komisija nusprendė siūlyti skirti Čekijai 15,928 mln. EUR finansinę paramą. Tarybai ir Europos Parlamentui patvirtinus atitinkamą taisomąjį biudžetą ir Komisijai su Čekija sudarius įgyvendinimo susitarimą, ESSF parama buvo išmokėta 2014 m. kovo 19 d. (4) Vengrija. Smarkių Dunojaus ir jo aukštupio intakų Vokietijoje ir Austrijoje potvynių banga Vengriją pasiekė 2013 m. birželio 4 d., o atslūgo birželio 14 d. Labiausiai nukentėjo Vidurio Vengrijoje – Budapešte ir aplink jį – esanti teritorija; ten padaryta žala infrastruktūrai, visų pirma transporto sektoriaus, vandens tiekimo ir nuotekų sistemų, sveikatos, švietimo, telekomunikacijų infrastruktūrai, privatiems namams ir įmonėms. Apie 2 500 hektarų žemės ūkio paskirties žemės buvo užlieta, dėl to prarastas derlius. Tačiau dėl labai intensyvių gelbėjimo veiksmų didesnio masto žalos pavyko išvengti. Komisija gavo Vengrijos paraišką 2013 m. rugpjūčio 13 d., nepasibaigus 10 savaičių terminui po pirmosios žalos, kuri buvo užfiksuota 2013 m birželio 4 d. Vengrija bendrą tiesioginę žalą įvertino 27,951 mln. EUR. Ši suma sudarė mažiau nei 5 proc. didelės nelaimės atveju taikomos ribos ESSF lėšoms mobilizuoti (569,258 mln. EUR, t. y. 0,6 proc. Vengrijos BNP), todėl nelaimė toli gražu neatitiko didelės nelaimės reikalavimų. „Kaimyninės šalies kriterijaus“ taikyti nebuvo galima, nes nė viena Vengrijos kaimynė nenukentėjo nuo didelės nelaimės dėl potvynių. Todėl paraiška buvo pateikta pagal „ypatingos regioninės nelaimės“ kriterijus. Tačiau atlikusi vertinimą Komisija padarė išvadą, kad Vengrijos paraiška neatitinka išskirtinių regioninės nelaimės kriterijų, kaip nustatyta reglamente, nes joje nepateikta jokių įrodymų dėl sunkių ir ilgalaikių padarinių gyventojų gyvenimo sąlygoms ir ekonominiam stabilumui nukentėjusiame regione. Todėl 2013 m. spalio 3 d. Komisija nusprendė paraišką atmesti, nes ji neatitinka reikalavimų, keliamų ypatingai nelaimei, kaip apibrėžta reglamente. Apie tai buvo pranešta Vengrijos valdžios institucijoms. Potvyniai ir žemės nuošliaužos Madeiroje (Portugalijoje) 2012 m. lapkričio 4 ir 5 d. dėl nepaprastai didelių liūčių Portugalijos autonominio regiono Madeiros dalyse susidarė žemės nuošliaužos ir potvyniai, nuo kurių nukentėjo viešoji infrastruktūra, privatus turtas ir žemės ūkis. Todėl Portugalija pateikė paraišką ESSF finansinei paramai gauti; Komisija paraišką gavo 2013 m. sausio 14 d., nepasibaigus 10 savaičių terminui. Portugalija nurodė 25,7 mln. EUR bendrą tiesioginę žalą, o tai sudarė tik 2,5 proc. didelės nelaimės atveju taikomos ribos (987,376 mln. EUR, t. y. 0,6 proc. BNP). Todėl paraiška buvo pateikta pagal „ypatingos regioninės nelaimės“ kriterijus. Atsižvelgdama į ribotą nelaimės poveikį Madeiros gyventojams ir ekonominiam stabilumui ir neatsižvelgdama į Madeiros, kaip atokiausio regiono, statusą, Komisija padarė išvadą, kad paraiška neatitinka išskirtinių regioninės nelaimės kriterijų, kaip nustatyta reglamente. 2013 m. balandžio 22 d. Komisija nusprendė paraišką atmesti, nes nelaimė negali būti laikoma ypatinga, kaip apibrėžta reglamente. Apie tai buvo pranešta Portugalijos valdžios institucijoms. Jeigu iš fondo suteikiama finansinė parama, visa suma turi būti panaudota per 12 mėnesių nuo tos dienos, kai Komisija ją išmokėjo. Finansinė parama gali būti naudojama tik svarbiausiems gelbėjimo ir atstatymo veiksmams, kaip apibrėžta reglamento 3 straipsnyje. 4. Finansavimas 2013 m. biudžeto valdymo institucija patvirtino fondo finansinę paramą septyniais atvejais, dėl kurių paraiškos buvo gautos 2012 ir 2013 m. Atitinkamas preliminarus 2013 m. taisomojo biudžeto Nr. 5 projektas dėl 2013 m. gautų Slovėnijos, Austrijos ir Kroatijos paraiškų (2012 m. spalio–lapkričio mėn. potvyniai) buvo baigtas 2013 m. rugsėjo 11 d.[2] Priėmus sprendimus dėl dotacijų ir sudarius įgyvendinimo susitarimus, mokėjimai Slovėnijai ir Austrijai buvo atlikti 2013 m. lapkričio 19 d. Kroatijai mokėjimas buvo atliktas 2014 m. sausio 15 d. Į preliminarų 2013 m. taisomojo biudžeto Nr. 9 projektą buvo įtraukti 2013 m. gegužės–birželio mėn. potvyniai Vokietijoje, Austrijoje ir Čekijoje, taip pat Rumunijos paraiška dėl 2012 m. sausros ir gaisrų[3]. 150 mln. EUR mokėjimų asignavimų (iš visos 400,5 mln. EUR sumos) buvo skirta tik 2014 m. Mokėjimai pagal visas keturias paraiškas buvo atlikti biudžeto asignavimus perkėlus į 2014 m. Solidarumo fondo finansinė parama – biudžetas patvirtintas 2013 m. Valstybė paramos gavėja || Nelaimė || Kategorija || Suma (EUR) Slovėnija || 2012 m. potvynis || didelė || 14 081 355 Austrija || 2012 m. potvynis || kaimyninė šalis || 240 000 Kroatija || 2012 m. potvynis || kaimyninė šalis || 286 587 Vokietija || 2013 m. potvynis || didelė || 360 453 575 Austrija || 2013 m. potvynis || kaimyninė šalis || 21 661 550 Čekija || 2013 m. potvynis || kaimyninė šalis || 15 928 275 Rumunija || 2012 m. sausra ir gaisrai || didelė || 2 475 689 IŠ VISO || 415 127 031 5. Stebėsena 2013 m. stebėsenos tikslais Komisija apsilankė trijose paramą gavusiose šalyse, kad aptartų įdiegtas įgyvendinimo sistemas ir atsakytų į konkrečius įgyvendinimo institucijų klausimus: – 2013 m. vasario 5 d. – Lorkoje (Ispanijoje) dėl 21,071 mln. EUR finansinės paramos, gautos dėl 2011 m. gegužės 11 d. Lorkos miestą sukrėtusio žemės drebėjimo; – 2013 m. balandžio 23 d. – Genujoje (Italijoje) dėl 18,062 mln. EUR finansinės paramos, gautos dėl 2011 m. potvynių Ligūrijoje ir Toskanoje; – 2013 m. birželio 5 d. – Bolonijoje (Italijoje) dėl 670,192 mln. EUR finansinės paramos, gautos dėl 2012 m. gegužės 20 d. Emiliją-Romaniją, Lombardiją ir Venetą sukrėtusių didelių žemės drebėjimų. Visų trijų apsilankymų metu gautas pakankamas užtikrinimas, kad atitinkamos valdžios institucijos skaidriai ir teisingai vykdo įgyvendinimo ir kontrolės veiksmus, laikydamosi reglamente, atitinkamame sprendime dėl dotacijos ir įgyvendinimo susitarime nustatytų taisyklių. Gavusi galutines ataskaitas, Komisija atliks tolesnę analizę ir prireikus imsis atitinkamų priemonių. 6. Paramos teikimo pabaiga Reglamento 8 straipsnio 2 dalyje nustatyta, kad ne vėliau kaip per šešis mėnesius po vienų metų laikotarpio nuo finansinės paramos išmokėjimo dienos valstybė paramos gavėja pateikia finansinės paramos finansinio panaudojimo ataskaitą (toliau − įgyvendinimo ataskaita) ir ataskaitą, kurioje pagrindžiamos išlaidos (toliau – pagrindimo ataskaita). Pasibaigus šiai procedūrai, Komisija baigia fondo paramos teikimą. Taigi 2013 m. parama buvo baigta teikti pagal keturias paraiškas. (1) Vokietija, 2007 m. audra „Kirilas“: fondo finansinė parama sudarė 166,91 mln. EUR. Vokietija įgyvendinimo ataskaitą pateikė 2009 m. liepos 9 d. kartu su 15 pagrindimo ataskaitų, kurias parengė nuo audros nukentėjusios Vokietijos žemės. Atlikdama auditą Komisija paprašė Vokietijos valdžios institucijų pateikti papildomos informacijos; informacija pateikta 2012 m. gegužės mėn. Vokietija pareiškė, kad vėliau 9 778,59 EUR sumą padengė trečioji šalis. Reglamente nustatyta, kad trečiosios šalies padengtos sumos turi būti grąžintos Komisijai. Komisija šią sumą susigrąžino 2013 m. balandžio mėn., o 2013 m. gegužės mėn. parama buvo baigta teikti. (2) Prancūzija, 2009 m. audra „Klaus“: fondo finansinė parama sudarė 109,38 mln. EUR. Prancūzijos įgyvendinimo ataskaita gauta 2011 m. rugpjūčio 31 d. Prancūzijos valdžios institucijoms atlikus vidaus auditą nustatyta, kad deklaruotos reikalavimų neatitinkančios išlaidos sudarė 1,105 mln. EUR. Vėliau ši suma buvo ištaisyta ir sumažinta iki 1,066 mln. EUR. Be to, Komisijai atlikus vertinimą, Prancūzija turėjo pateikti papildomos informacijos dėl pagrindimo ataskaitos. 2013 m. rugpjūčio mėn. Komisijos Biudžeto generalinis direktoratas pradėjo procedūrą dėl 1,066 mln. EUR kompensavimo iš Prancūzijai skirtos Europos regioninės plėtros fondo išmokos. Prancūzija tam neprieštaravo, ir 2013 m. rugpjūčio 21 d. kompensavimo operacija buvo įvykdyta. Parama buvo baigta teikti. (3) Graikija, 2006 m. Evro upės potvynis: fondo finansinė parama sudarė 9,31 mln. EUR. Graikijos įgyvendinimo ataskaitą Komisija gavo 2009 m. liepos mėn. 2010 m. balandžio mėn. ir 2012 m. birželio mėn. Graikijos paprašyta pateikti papildomos informacijos. 2013 m. balandžio mėn. Graikijai pateikus galutinius atsakymus buvo išspręsti visi neišspręsti klausimai, susiję su pagrindimo ataskaita. Parama buvo baigta teikti 2013 m. lapkričio mėn. (4) Italija, 2009 m. žemės drebėjimas Abrucuose: finansinė parama sudarė 493,77 mln. EUR. Įgyvendinimo ataskaitą Komisija gavo 2011 m. sausio mėn. Italija deklaravo 919,98 mln. EUR reikalavimus atitinkančių išlaidų; tos išlaidos 426,12 mln. EUR viršijo ESSF paramą. Atsižvelgdama į finansinės paramos dydį, Komisija atliko šio atvejo auditą, o Europos Audito Rūmai atliko veiklos auditą. Galutinė Europos Audito Rūmų veiklos audito ataskaita buvo paskelbta 2013 m. vasario mėn. (Specialioji ataskaita Nr. 24/2012). Galutinė Komisijos audito ataskaita Italijai buvo nusiųsta 2013 m. gegužės mėn. Komisijai atlikus auditą nustatyta reikalavimus neatitinkančių išlaidų. Italija galėjo teisėtai į deklaruotas išlaidas neįtraukti neteisėtų išlaidų ir vis tiek pagrįsti pakankamą teisėtų išlaidų sumą, kad būtų padengta visa ESSF finansinės paramos suma. Todėl nustatyti faktai neturėjo jokio finansinio poveikio ES biudžetui ir ES lėšų susigrąžinti nereikėjo. Parama buvo baigta teikti 2013 m. lapkričio 27 d. 2013 m. Komisija taip pat gavo devynias naujas įgyvendinimo ataskaitas dėl paraiškų, susijusių su 2010 m. potvyniais: Slovakijos, Lenkijos, Čekijos, Vengrijos, Kroatijos, Rumunijos ir Slovėnijos. Kroatija ir Čekija pateikė ataskaitas dėl 2010 m. pavasarį ir rudenį įvykusių nelaimių. Be to, Komisija gavo Italijos ataskaitą dėl 2011 m. potvynio Venete. Baigiantis šioje metinėje ataskaitoje nagrinėjamam laikotarpiui šios įgyvendinimo ataskaitos dar buvo vertinamos. 7. Pasiūlymas iš dalies pakeisti Tarybos reglamentą (EB) Nr. 2012/2002, įsteigiantį Europos Sąjungos solidarumo fondą, ir išvados Kaip ir ankstesniais metais, tik nedidelė dalis gautų paramos paraiškų buvo susijusios su didelėmis nelaimėmis (du atvejai iš aštuonių), o kitos šešios paraiškos buvo susijusios su ypatingomis regioninėmis nelaimėmis arba pagrįstos išimtine „kaimyninės šalies“ nuostata. Kaip ir ankstesniais metais, buvo sudėtinga įvertinti, ar paraiškos dėl regioninių nelaimių atitinka reglamente nustatytus išskirtinius kriterijus, ir tam sugaišta daug laiko. Apskritai, Solidarumo fondo paramos įgyvendinimas 2013 m., kaip ir ankstesnių metų patirtis, patvirtino Komisijos nuomonę, kad fondo veikimą, visų pirma reagavimo spartą, būtų galima gerokai patobulinti padarius kelių reglamento nuostatų pakeitimus, kartu išlaikant fondo loginį pagrindą bei pobūdį ir nekeičiant finansavimo bei leidžiamų išlaidų dydžio klausimų. Todėl 2013 m. viduryje Komisija, remdamasi 2011 m. Komunikatu dėl Europos Sąjungos solidarumo fondo ateities[4], pateikė teisės akto, kuriuo iš dalies keičiamas reglamentas, pasiūlymą[5]. Į šį pasiūlymą visų pirma įtrauktos nuostatos, kurių tikslas – siekti, kad fondas greičiau reaguotų įvykus nelaimei ir būtų paprasčiau juo naudotis taikant aiškesnius paramos gavėjų tinkamumo kriterijus, supaprastinti galiojančias taisykles, kad paramą būtų galima išmokėti greičiau nei anksčiau, numatyti galimybę išmokėti avansus, aiškiau apibrėžti, kam ir dėl ko parama galės būti suteikta, visų pirma regioninių nelaimių atveju, skirti daugiau dėmesio valstybių narių nelaimių prevencijos ir rizikos valdymo strategijoms, įskaitant visišką atitinkamų Sąjungos teisės aktų dėl nelaimių rizikos prevencijos ir valdymo įgyvendinimą bei turimų Sąjungos lėšų panaudojimą atitinkamoms investicijoms. Pasiūlymo svarstymai Europos Parlamente prasidėjo lapkričio mėn. pabaigoje, o gruodžio mėn. – Taryboje, pirmininkaujant Lietuvai. Derybos buvo baigtos Graikijos pirmininkavimo metu 2014 m. 2014 m. gegužės 15 d. Europos Parlamento ir Tarybos reglamentas (ES) Nr. 661/2014, kuriuo iš dalies keičiamas Tarybos reglamentas (EB) Nr. 2012/2002, įsteigiantis Europos Sąjungos solidarumo fondą, įsigaliojo 2014 m. birželio 28 d. Rezultatai bus pateikti 2014 m. metinėje ataskaitoje. [1] Europos Parlamento ir Tarybos reglamento, kuriuo iš dalies keičiamas Tarybos Reglamentas (EB) Nr. 2012/2002, įsteigiantis Europos Sąjungos solidarumo fondą, pasiūlymas, COM(2013) 522 final, 2013 7 25. [2] 2013 m. taisomajame biudžete Nr. 5 numatyta iš ES solidarumo fondo mobilizuoti 14 607 942 EUR įsipareigojimų ir mokėjimų asignavimų dėl 2012 m. rudenį įvykusio potvynio Slovėnijoje, Kroatijoje ir Austrijoje. Oficialusis leidinys L 327, 2013 12 6. [3] 2013 m. taisomajame biudžete Nr. 9 numatyta iš ES solidarumo fondo mobilizuoti 400,5 mln. EUR įsipareigojimų asignavimų ir 250 mln. EUR mokėjimų asignavimų. Komisija jį pasiūlė 2013 m. spalio 3 d. (COM(2013) 691), Taryba iš dalies pakeitė 2013 m. spalio 30 d., o Europos Parlamentas patvirtino 2013 m. lapkričio 20 d. Oficialusis leidinys L 49, 2014 2 19. [4] KOM(2011) 613 galutinis. [5] COM(2013) 522. I priedas. ES solidarumo fondas. 2013 m. didelių nelaimių atveju taikomos ribinės vertės (remiantis 2011 m. Eurostato bendrųjų nacionalinių pajamų duomenimis) Konkrečiai šaliai taikomos Solidarumo fondo lėšų mobilizavimo ribinės vertės, apibrėžiamos kaip bendra tiesioginė žala, viršijanti 0,6 proc. BNP arba 3 mlrd. EUR 2002 m. kainomis, remiantis EUROSTATO suderintais duomenimis. Taikoma mažesnė suma. (mln. EUR) || Šalis || 2011 m. BNP*1 || 0,6 proc. BNP* || 2013 m. didelės nelaimės atveju taikoma riba* AT || ÖSTERREICH || 299 685 || 1 798,112 || 1 798,112 BE || BELGIË/BELGIQUE || 373 893 || 2 243,358 || 2 243,358 BG || BULGARIA || 37 475 || 224,850 || 224,850 CY || KYPROS || 17 932 || 107,591 || 107,591 CZ || ČESKÁ REPUBLIKA || 145 270 || 871,618 || 871,618 DE || DEUTSCHLAND || 2 640 910 || 15 845,460 || 3 678,755** DK || DANMARK || 246 267 || 1 477,602 || 1 477,602 EE || EESTI || 15 120 || 90,719 || 90,719 EL || ELLADA || 202 482 || 1 214,894 || 1 214,894 ES || ESPAÑA || 1 041 900 || 6 251,400 || 3 678,755** FI || SUOMI/FINLAND || 190 393 || 1 142,358 || 1 142,358 FR || FRANCE || 2 034 214 || 12 205,284 || 3 678,755** HR || HRVATSKA || 43 301 || 259,805 || 259,805 HU || MAGYARORSZÁG || 94 876 || 569,258 || 569,258 IE || ÉIRE/IRELAND || 128 301 || 769,804 || 769,804 IS || ICELAND || 8 566 || 51,396 || 51,396 IT || ITALIA || 1 567 632 || 9 405,793 || 3 678,755** LT || LIETUVA || 29 666 || 177,998 || 177,998 LU || LUXEMBOURG (G.D.) || 30 773 || 184,639 || 184,639 LV || LATVIJA || 20 319 || 121,912 || 121,912 ME || MONTENEGRO 2) || 3 234 || 19 405 || 19 405 MT || MALTA || 6 136 || 36,813 || 36,813 NL || NEDERLAND || 607 180 || 3 643,080 || 3 643,080 PL || POLSKA || 354 282 || 2 125,691 || 2 125,691 PT || PORTUGAL || 164 563 || 987,376 || 987,376 RO || ROMÂNIA || 129 607 || 777,644 || 777,644 SE || SVERIGE || 397 634 || 2 385,806 || 2 385,806 SI || SLOVENIJA || 35 670 || 214,021 || 214,021 SK || SLOVENSKO || 67 587 || 405,524 || 405,524 TR || TÜRKIYE || 416 062 || 2 496,370 || 2 496,370 UK || UNITED KINGDOM || 1 773 819 || 10 642,914 || 3 678,755** * Suapvalinti skaičiai. ** Maždaug 3 mlrd. EUR 2002 m. kainomis. 1 Šaltinis: Eurostatas. 2 Šaltinis: Juodkalnijos BNP duomenų nėra, todėl naudojami BVP duomenys remiantis AMECO duomenų baze (Europos Komisijos Ekonomikos ir finansų reikalų generalinio direktorato metinių makroekonominių duomenų bazė). II priedas. ES solidarumo fondo nagrinėjamos 2012 m. paraiškos ir 2013 m. gautos naujos paraiškos Metai || 2012 m. || 2013 m. Paraišką pateikusi šalis || RO || SI || HR || AT || PT || DE || AT || CZ || HU Nelaimės pavadinimas ir pobūdis || 2012 m. sausra ir gaisrai || 2012 m. potvynis || 2012 m. potvynis || 2012 m. potvynis Lavamiunde || 2012 m. staigūs potvyniai Madeiroje || 2013 m. potvynis || 2013 m. potvynis || 2013 m. potvynis || 2013 m. potvynis Pirmo žalos atvejo data || 2012.08.25 || 2012.10.28 || 2012.10.26 || 2012.11.05 || 2012.11.05 || 2013.05.18 || 2013.05.30 || 2013.06.02 || 2013.06.04 Paraiškos pateikimo terminas || 2012.11.03 || 2013.01.06 || 2013.01.04 || 2013.01.14 || 2013.01.14 || 2013.07.27 || 2013.08.08 || 2013.08.11 || 2013.08.13 Paraiškos data (gauta Komisijoje) || 2012.11.02 || 2013.01.02 || 2013.01.03 || 2013.01.11 || 2013.01.14 || 2013.07.24 || 2013.08.06 || 2013.08.08 || 2013.08.13 Išsami informacija pateikta || 2013.05.30 || ~ || ~ || 2013.02.28 || ~ || ~ || 2013.02.28 || ~ || ~ Didelės nelaimės atveju taikoma riba (mln. EUR) || 735,487 || 214,021 || 259,805 || 1 798,112 || 987,376 || 3 678,755 || 1 798,112 || 871,618 || 569,258 Bendra tiesioginė žala, kuriai pritarė Komisija (mln. EUR) || 806,72 || 359,535 || 11,463 || 9,600 || 25,700 || 8 153,500 || 866,462 || 637,131 || 27,951 Kategorija || didelė || didelė || kaimyninė šalis || kaimyninė šalis || regioninė || didelė || kaimyninė šalis || kaimyninė šalis || regioninė Žala / ribinė vertė || 109,69 % || 167,99 % || 4,41 % || 0,53 % || 2,60 % || 221,64 % || 48,19 % || 73,10 % || 4,91 % Reikalavimus atitinkančių operacijų išlaidos (mln. EUR) || 2,476 || 249,608 || 4,489 || 1,600 || 19,815 || 3 289,400 || 350,334 || 416,368 || 19,070 Tinkamos finansuoti išlaidos / bendra žala || 0,31 % || 69,43 % || 39,16 % || 16,67 % || 77,10% || 40,34 % || 40,43 % || 65,35 % || 68,23 % Parama / tinkamos finansuoti išlaidos || 100 % || 5,64 % || 6,38 % || 15,00 % || ~ || 10,96 % || 6,18 % || 3,83 % || ~ Paramos dydis (bendros žalos procentinė dalis) || 0,31 % || 3,92 % || 2,50 % || 2,50 % || ~ || 4,42 % || 2,50 % || 2,50 % || ~ Sprendimo dėl dotacijos data || 2013.12.09 || 2013.10.04 || 2013.10.03 || 2013.10.04 || atmesta || 2013.12.09 || 2013.12.09 || 2013.12.09 || atmesta Įgyvendinimo susitarimo data (priimta) || 2014.01.30 || 2013.10.15 || 2013.10.15 || 2013.10.15 || ~ || 2014.02.07 || 2014.01.22 || 2014.01.15 || ~ Suteikta parama (EUR) || 2 475 689 || 14 081 355 || 286 587 || 240 000 || ~ || 360 453 575 || 21 661 550 || 15 928 275 || ~ III priedas. Nuo 2002 m. ES solidarumo fondui pateiktos paraiškos Metai || Šalis || Nelaimės pobūdis || Žala (mln. EUR) || Kategorija || Suteikta parama (mln. EUR) 2 0 0 2 || 1 || AT || Potvynis || 2 900 || didelė || 134 2 || CZ || Potvynis || 2 300 || didelė || 129 3 || FR || Potvynis (Garas) || 835 || regioninė || 21 4 || DE || Potvynis || 9 100 || didelė || 444 Bendra pagal 2002 m. paraiškas suteiktos paramos suma || || || 728 2 0 0 3 || 1 || ES || Naftos išsiliejimas („Prestige“) || 436 || regioninė || 8,626 2 || IT || Žemės drebėjimas (Molizė ir Apulija) || 1 558 || regioninė || 30,826 3 || IT || Ugnikalnio išsiveržimas (Etna) || 894 || regioninė || 16,798 4 || IT || Potvynis (Šiaurės Italija) || (1 900) || (didelė) || atmesta 5 || GR || Nepalankios žiemos oro sąlygos || (neaišku) || (didelė / neaišku) || atmesta 6 || PT || Miškų gaisrai || 1 228 || didelė || 48,539 7 || FR || Miškų gaisrai (Pietų Prancūzija) || 531 || (regioninė) || atmesta 8 || ES || Miškų gaisrai (Portugalijos pasienis) || 53 || kaimyninė šalis || 1,331 9 || MT || Potvynis || 30 || didelė || 0,961 10 || IT || Potvynis (Friulis-Venecija-Džulija) || (525) || (regioninė) || atmesta Bendra pagal 2003 m. paraiškas suteiktos paramos suma || || || 107,081 2 0 0 4 || 1 || FR || Potvynis (Ronos delta) || 785 || regioninė || 19,625 2 || ES || Potvynis (Malaga) || (73) || (regioninė) || atmesta 3–9 || ES || Miškų gaisrai (7 paraiškos) || (480) || (regioninė) || visos 7 atmestos 10 || SK || Potvynis || (29) || (regioninė) || atmesta 11 || SI || Žemės drebėjimas || (13) || (regioninė) || atsiimta Bendra pagal 2004 m. paraiškas suteiktos paramos suma || || || 19,625 2 0 0 5 || 1 || SK || Audra (Tatrai) || 203 || didelė || 5,668 2 || IT || Potvynis (Sardinija) || (223, pervertinta) || (regioninė) || atmesta 3 || EE || Audra || 48 || didelė || 1,29 4 || LV || Audra || 193 || didelė || 9,487 5 || SE || Audra „Gudrun“ || 2 297 || didelė || 81,725 6 || LT || Audra || 15 || kaimyninė šalis || 0,379 7 || GR || Potvynis (Evras) || (112) || (regioninė) || atmesta 8 || RO || Pavasario potvynis || 489 || didelė || 18,798 9 || BG || Pavasario potvynis || 222 || didelė || 9,722 10 || BG || Vasaros potvynis || 237 || didelė || 10,632 11 || RO || Vasaros potvynis || 1 050 || didelė || 52,4 12 || AT || Potvynis (Tirolis ir Forarlbergas) || 592 || regioninė || 14,799 Bendra pagal 2005 m. paraiškas suteiktos paramos suma || || || 204,905 Metai || Šalis || Nelaimės pobūdis || Žala (mln. EUR) || Kategorija || Suteikta parama (mln. EUR) 2 0 0 6 || 1 || UK || Sprogimas Buncefield naftos produktų saugykloje || (700) || (regioninė) || atsiimta 2 || GR || Potvynis (Evras) || 372 || regioninė || 9,306 3 || HU || Potvynis || 519 || didelė || 15,064 4 || ES || Miškų gaisrai (Galisija) || (91) || (regioninė) || atmesta Bendra pagal 2006 m. paraiškas suteiktos paramos suma || || || 24,370 2 0 0 7 || 1 || DE || Audra „Kirilas“ || 4750 || didelė || 166,9 2 || FR || Reunjonas (ciklonas „Gamède“) || 211 || regioninė || 5,29 3 || ES || Potvynis (El Hieras) || (18) || (regioninė) || atmesta 4 || ES || Potvynis (La Manča) || (66) || (regioninė) || atmesta 5 || UK || Potvynis || 4 612 || didelė || 162,387 6 || CY || Miškų gaisrai || (38) || (regioninė) || atmesta 7 || ES || Miškų gaisrai Kanarų salose || (144) || (regioninė) || atmesta 8–16 || IT || 9 paraiškos dėl miškų gaisrų 9 regionuose || - || (regioninė) || nepriimtina (praleistas terminas) 17 || FR || Audra „Dynas“ (Martinika) || 509 || regioninė || 12,78 18 || GR || Miškų gaisrai || 2 118 || didelė || 89,769 19 || SI || Potvynis || 233 || didelė || 8,254 Bendra pagal 2007 m. paraiškas suteiktos paramos suma || || || 445,380 2 0 0 8 || 1 || CY || Sausra || 165,4 || didelė || 7,605 2 || RO || Potvyniai || 471,4 || regioninė || 11,785 Bendra pagal 2008 m. paraiškas suteiktos paramos suma || || || 19,390 || 2 0 0 9 || 1 || FR || Audra „Klaus“ || 3 805,5 || didelė || 109,377 || 2 || IT || Žemės drebėjimas Abrucuose || 10 212,0 || didelė || 493,771 || 3 || GR || Miškų gaisrai || (152,8) || (regioninė) || atmesta || 4 || CY || Audros || (2,6) || (regioninė) || atmesta || 5 || GR || Potvynis (Euboja) || (83,2) || (regioninė) || atmesta || 6 || IT || Purvo nuošliauža Mesinoje || (598,9) || (regioninė) || atmesta || Bendra pagal 2009 m. paraiškas suteiktos paramos suma || || || 603,148 || 2 0 1 0 || 1 || IE || 2009 m. potvyniai || 520,9 || regioninė || 13,022 || 2 || IT || Potvynis Toskanoje || (211,7) || (regioninė) || atmesta || 3 || ES || Potvynis Andalūzijoje || (709,7) || (regioninė) || atmesta || 4 || PT || Purvo ir žemės nuošliaužos Madeiroje || 1 080 || didelė || 31,256 || 5 || FR || Audra „Ksintija“ || 1 425 || regioninė || 35,636 || 6 || SK || Potvynis || 649,9 || didelė || 20,431 || 7 || PL || Potvynis || 2 993,7 || didelė || 105,567 || 8 || CZ || Pavasario potvynis || 204,5 || kaimyninė šalis || 5,111 || 9 || HU || Potvynis || 719,3 || didelė || 22,486 || 10 || HR || Pavasario potvynis || 153,04 || kaimyninė šalis || 3,826 Metai || Šalis || Nelaimės pobūdis || Žala (mln. EUR) || Kategorija || Suteikta parama (mln. EUR) 2 0 1 0 || 11 || FR || Potvynis Vare || (703–778) || (regioninė) || atmesta 12 || RO || Potvynis || 875,75 || didelė || 24,968 13 || CZ || Rudens potvynis || 436,5 || regioninė || 10,912 14 || DE || Potvynis Saksonijoje || (937,7) || (regioninė) || atmesta 15 || HR || Rudens potvynis || 47 || kaimyninė šalis || 1,175 16 || SI || Rudens potvynis || 251,3 || didelė || 7,460 17 || HU || Raudonojo dumblo išsiliejimas || (174,32) || (regioninė) || atmesta Bendra pagal 2010 m. paraiškas suteiktos paramos suma || || || 281,849 2 0 1 1 || 1 || IT || 2010 m. potvynis Venete || 676,36 || regioninė || 16,909 2 || ES || 2011 m. žemės drebėjimas Lorkoje || 842,84 || regioninė || 21,071 3 || CY || 2011 m. sprogimas karinio laivyno bazėje || (357) || (didelė, negaivalinė) || atmesta 4 || IT || 2011 m. potvynis Ligūrijoje ir Toskanoje || 722,5 || regioninė || 18,062 Bendra pagal 2011 m. paraiškas suteiktos paramos suma || || || 56,042 2 0 1 2 || 1 || IT || 2012 m. atšiaurios oro sąlygos || (2 735) || (regioninė) || atmesta 2 || IT || Vienas po kito įvykę žemės drebėjimai || 13 274 || didelė || 670,192 3 || ES || 2012 m. Valensijos miškų gaisrai || (155,7) || (regioninė) || atmesta 4 || ES || 2012 m. Kanarų salų gaisrai || (72,2) || (regioninė) || atmesta 5 || RO || 2012 m. sausra ir gaisrai || 806,7 || didelė || 2,475 6 || ES || 2012 m. Malagos gaisrai || (22,43) || (regioninė) || atsiimta 7 || ES || 2012 m. Andalūzijos, Mursijos ir Valensijos potvyniai || (409) || (regioninė) || atmesta Bendra pagal 2012 m. paraiškas suteiktos paramos suma || || || 672,667 2 0 1 3 || 1 || SI || 2012 m. potvynis || 359,5 || didelė || 14,081 2 || HR || 2012 m. potvynis || 11,5 || kaimyninė šalis || 0,287 3 || AT || 2012 m. potvynis || 9,6 || kaimyninė šalis || 0,240 4 || PT || 2012 m. purvo ir žemės nuošliaužos Madeiroje || (25,7) || (regioninė) || atmesta 5 || DE || 2013 m. potvynis || 8 153,5 || didelė || 360,454 6 || AT || 2013 m. potvynis || 866,4 || kaimyninė šalis || 21,662 7 || CZ || 2013 m. potvynis || 637,1 || kaimyninė šalis || 15,928 8 || HU || 2013 m. potvynis || (28) || (regioninė) || atmesta Bendra pagal 2013 m. paraiškas suteiktos paramos suma || || || 412,652 Visa nuo 2002 m. suteikta paramos suma || 3 575,119000 mln. EUR